*****

ΚΑΝΟΝΙΣΜΟΣ (ΕΟΚ) αριθ. 1941/85 ΤΗΣ ΕΠΙΤΡΟΠΗΣ

της 12ης Ιουλίου 1985

που τροποποιεί τον κανονισμό (ΕΟΚ) αριθ. 148/85 που αποφασίζει την έναρξη της αποστάξεως που αναφέρεται στο άρθρο 41 του κανονισμού (ΕΟΚ) αριθ. 337/79 για την αμπελουργική περίοδο 1984/85

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 798/85 (2), και ιδίως το άρθρο 41 παράγραφος 7,

Εκτιμώντας:

ότι ο κανονισμός (ΕΟΚ) αριθ. 148/85 της Επιτροπής (3) προβλέπει μια ανοχή προς τα πάνω για τις ποσότητες που παραδίδονται στην απόσταξη από κάθε υπόχρεο· ότι η πείρα απόδειξε ότι το μεγαλύτερο μέρος των αιτήσεων για ενίσχυση ή για παράδοση των προϊόντων αποστάξεως στον οργανισμό παρεμβάσεως, που υποβλήθηκαν από τους αποσταγματοποιούς, αφορούν ομαδοποιημένες παραδόσεις περισσοτέρων υπόχρεων, πράγμα που συνεπάγεται πολλαπλούς και δύσκολα πραγματοποιήσιμους ελέγχους· ότι για την αποτελεσματική εφαρμογή της αποστάξεως είναι σκόπιμο να απλοποιηθούν αυτές οι διατυπώσεις, τηρώντας όμως τη σκοπιμότητα του μέτρου και χωρίς να υπάρξουν συμπληρωματικές δαπάνες για το ΕΓΤΠΕ· ότι πρέπει να εφαρμοσθεί, στις περιπτώσεις αυτές, η ανοχή ως προς την ποσότητα που προκύπτει από την ομαδοποίηση των παραδόσεων·

ότι οι αριθμοί που προκύπτουν από την εφαρμογή των κριτηρίων που επελέγησαν για την Ελλάδα και εγκρίθηκαν από την Επιτροπή για τον καθορισμό των ποσοτήτων που θα παραδοθούν στην απόσταξη αποδεικνύονται ελαφρά διαφορετικοί από εκείνους που καθορίσθηκαν στο άρθρο 4 παράγραφος 2 του κανονισμού (ΕΟΚ) αριθ. 148/85· ότι είναι σκόπιμο, πάντοτε με τη μέριμνα μιας αποτελεσματικής εφαρμογής του μέτρου, να προσαρμοσθούν οι αριθμοί αυτοί στα αποτελέσματα της εφαρμογής των κριτηρίων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 148/85 τροποποιείται ως εξής:

1. Το άρθρο 3 αντικαθίσταται από το ακόλουθο κείμενο:

«Άρθρο 3

1. Δεν εφαρμόζεται καμία ανοχή προς τα κάτω στην ποσότητα που παραδίδεται στην απόσταξη από κάθε υπόχρεο και προκύπτει από την εφαρμογή, στις ποσότητες επιτραπέζιου οίνου που παρήγαγε, των ποσοστών που αναφέρονται στο άρθρο 2 παράγραφοι 2 και 3.

2. Μία ανοχή 2 % προς τα πάνω σε σχέση με την ποσότητα που αναφέρεται στην παράγραφο 1 εφαρμόζεται:

- στο σύνολο των ποσοτήτων επιτραπέζιου οίνου που παραδίδεται από περισσότερους υπόχρεους στην περίπτωση που η αίτηση ενισχύσεως ή παραδόσεως των προϊόντων αποστάξεως στον οργανισμό παρεμβάσεως, που υποβάλλεται από έναν αποσταγματοποιό, αφορά οίνους που αντιστοιχούν στην υποχρέωση αυτών των υπόχρεων,

- στην ποσότητα που παραδίδεται από κάθε υπόχρεο στις άλλες περιπτώσεις.

3. Δεν οφείλεται καμία ενίσχυση για τις ποσότητες οίνου που υπερβαίνουν εκείνες που προβλέπονται στην παράγραφο 2.

Η ποσότητα αλκοόλης που περιέχεται στο προϊόν που παραδίδεται από τον αποσταγματοποιό στον οργανισμό παρεμβάσεως, σύμφωνα με το άρθρο 41 παράγραφος 5 πρώτο εδάφιο δεύτερη περίπτωση του κανονισμού (ΕΟΚ) αριθ. 337/79, δεν μπορεί να υπερβεί εκείνη που περιλαμβάνεται στις ποσότητες οίνου που παραδίδονται σύμφωνα με τα όρια που προβλέπονται στην παράγραφο 2.»

2. Το άρθρο 4 παράγραφος 2 αντικαθίσταται από το ακόλουθο κείμενο:

«2. Η ποσότητα επιτραπέζιου οίνου που αναφέρεται στο άρθρο 6 παράγραφος 2 δεύτερο εδάφιο του κανονισμού (ΕΟΚ) αριθ. 147/85 πρέπει να κυμαίνεται μεταξύ 120 000 εκατολίτρων κατ' ελάχιστο όριο και 160 000 εκατολίτρων κατά μέγιστο όριο.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 19 Ιανουαρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Ιουλίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 89 της 29. 3. 1985, σ. 1.

(3) ΕΕ αριθ. L 16 της 19. 1. 1985, σ. 32.